Първоначално се състои от 4600 души. Бригадата е съставена от български войници от Вардарска Македония служили през периода 1941-1944 г. Първият ѝ батальон е изпратен към Македония на 30 септември, а вторият на 7 октомври. Със заповед от 3 октомври на Главния щаб на НОВМ бригада „Гоце Делчев“ е придадена към новосформирания партизански Брегалнишко-Струмишки корпус. Бойците на бригадата участват в помощ на Българската армия при операциите за отблъскване в Брегалнишко и Струмишко на немските войски през октомври и ноември. В края на октомври бригадата наброява вече 6276 души и 1286 коня. Постепенно броят ѝ нараства до 8500 войници, към които са добавени още 3500 доброволци. Последните са мобилизирани от Пиринска Македония или са потомци на македонски бежанци от други части на България. До края на ноември бригадата окончателно е разформирована от югославските партизани, а частите ѝ са присъединени към Петнадесети корпус на НОВЮ и са изпратени на Сремския фронт. Тук, заедно с части на югославската армия, тя участва в битките от последната фаза на Втората световна война на Балканите.